KOMISIJOS REGLAMENTAS (EB) Nr. 1731/2006
2006 m. lapkričio 23 d.
nustatantis specialias išsamias taisykles, reglamentuojančias eksporto grąžinamųjų išmokų už tam tikrus konservuotus galvijienos produktus taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 33 straipsnio 12 dalį,
kadangi:
(1)
1984 m. rugpjūčio 14 d. Komisijos reglamentu (EEB) Nr. 2388/84, nustatančiu specialias išsamias taisykles, reglamentuojančias eksporto grąžinamųjų išmokų tam tikriems konservuotiems galvijienos produktams taikymą (2), buvo nustatytos sąlygos, kurioms esant į trečiąsias šalis eksportuojamiems KN kodu 1602 50 31 ir 1602 50 39 žymimiems konservuotiems mėsos produktams gali būti skiriama speciali grąžinamoji išmoka.
(2)
Be to, numatyta, kad minėti konservai turi būti pagaminti taikant 1980 m. kovo 4 d. Tarybos reglamento (EEB) Nr. 565/80 dėl eksporto grąžinamųjų išmokų už žemės ūkio produktus išankstinio išmokėjimo (3) 4 straipsnyje numatytas priemones.
(3)
Grąžinamosios išmokos išankstinio išmokėjimo už taikant Reglamento (EEB) Nr. 565/80 4 straipsnyje numatytas priemones perdirbtus produktus taisyklės ir sąlygos buvo patikslintos 1999 m. balandžio 15 d. Komisijos reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles (4), II antraštinės dalies 3 skyriuje.
(4)
Reglamente (EEB) Nr. 565/80 nustatytos priemonės, Reglamento (EB) Nr. 800/1999 II antraštinės dalies 3 skyriuje nustatytos atitinkamos priemonės ir Reglamentas (EEB) Nr. 2388/84 buvo panaikinti Komisijos reglamentu (EB) Nr. 1713/2006.
(5)
Be to, taip pat numatyta, kad norint gauti eksporto grąžinamąją išmoką minėtieji konservai turi būti pagaminti iš Bendrijos kilmės galvijienos ir juose turi būti tam tikras minimalus galvijienos procentas, išskyrus subproduktus ir riebalus.
(6)
Siekiant užtikrinti, kad konservai, už kuriuos gali būti skiriama eksporto grąžinamoji išmoka, būtų pagaminti tik iš galvijienos ir kad ši galvijiena būtų Bendrijos kilmės, svarbu, kad šią produkciją tikrintų muitinė pagal 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (5), ir toliau sieti grąžinamosios išmokos mokėjimą su šia sąlyga.
(7)
Siekiant didesnio skaidrumo ir patikrinimų, ypač a posteriori patikrinimų, efektyvumo, reikėtų numatyti, kad veiklos vykdytojai registruotų ir atnaujintų informaciją, leidžiančią sekti galvijienos panaudojimą konservams gaminti pagal konservų gamybos partijas.
(8)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Nepažeidžiant Reglamento (EB) Nr. 800/1999 nuostatų, eksporto grąžinamoji išmoka už KN kodais 1602 50 31 9125, 1602 50 31 9325, 1602 50 39 9125 ir 1602 50 39 9325 žymimus konservus (toliau - konservai) mokama tik laikantis šiame reglamente nustatytų sąlygų.
2 straipsnis
Bendrieji reikalavimai
1. Eksporto grąžinamoji išmoka už konservus gali būti mokama tik tada, jei jie pagaminti prižiūrint ir tikrinant muitinei, kaip tai numatyta Reglamento (EEB) Nr. 2913/92 4 straipsnio 13 ir 14 punktuose.
2. Gaminama ir eksportuojama turi būti eksporto licencijos galiojimo laikotarpiu su iš anksto nustatyta grąžinamąja išmoka.
3 straipsnis
Su gamyba susiję specialieji reikalavimai
1. Veiklos vykdytojas muitinei pateikia pareiškimą, kuriame pažymi, kad jis nori pateikti mėsą muitinės patikrinimui, gaminti konservus ir juos eksportuoti gaudamas grąžinamąją išmoką.
Tokiame pareiškime visų pirma nurodomas naudosimos mėsos kiekis, tapatumas, pobūdis ir sandėliavimo vieta.
Mėsa pateikiama dėžėse ir yra paženklinta taip, kad ją būtų galima lengvai identifikuoti ir sulyginti su prie jos pridėtu pareiškimu.
2. Priėmus 1 dalyje minimą pareiškimą mėsai ir atitinkamam perdirbimo procesui taikomas muitinis tikrinimas. Šis tikrinimas grindžiamas mėsos, kai jai imama taikyti atitinkama tvarka, kai ji sandėliuojama ar gaminama, dokumentų ir fiziniu tikrinimais bei kitų atitinkamų dokumentų, ypač nurodytųjų 7 ir 8 dalyse, tikrinimais.
Tarybos reglamento (EEB) Nr. 386/90 (6) 3 straipsnis ir Komisijos reglamento (EB) Nr. 2090/2002 (7) 2 straipsnio 2 dalis, 3, 4, 5 ir 6 straipsniai, 8 straipsnio 1-2 dalys ir 11 straipsnio pirma pastraipa bei I priedas taikomi mutatis mutandis.
3. Iki gaminimo 1 dalyje nurodyta mėsa laikoma atskirai nuo kitos galvijienos.
4. Veiklos vykdytojas pildo atskirą galvijienos, skirtos konservų gamybai, registrą.
5. Veiklos vykdytojas praneša muitinei konservų gamybos vietas ir datas bei tam tikslui naudosimos mėsos kiekį, tapatumą, pobūdį.
6. Gaminant konservus, ceche gali būti laikoma tik 1 dalyje nurodyta mėsa.
7. Pagaminę konservų partiją, veiklos vykdytojai atnaujina registrą, jame pažymėdami:
a)
kaip žaliavos naudotos mėsos pobūdį, tapatumą ir kiekį ir
b)
iš tokios mėsos pagamintų konservų skaičių, tapatumą, kiekį ir rūšį.
b punkte minima informacija kontroliuojant muitinei atitinkamai įrašoma į kiekvieną 3 straipsnio 1 dalyje numatytą pareiškimą.
Konservų partija šioje dalyje reiškia tuo pačiu metu ir praktiškai vienodomis aplinkybėmis pagamintus konservus.
8. Gaminimo vietoje saugomi išsamūs įvairių produktų, už kuriuos remiantis šiuo reglamentu prašoma išmokų, receptai. Šiuos dokumentus kartu su 7 dalyje numatytais registrais veiklos vykdytojai saugo ne trumpiau kaip trejus kalendorinius metus skaičiuojant nuo pagaminimo metų. Esant reikalui, muitinė turi teisę susipažinti su šiais dokumentais tikrinimo tikslais.
9. Pagamintieji konservai lieka muitinės priežiūroje, kol jie išvežami už Bendrijos muitų teritorijos ribų arba pristatomi į vieną iš paskirties vietų, numatytų Reglamento (EB) Nr. 800/1999 36 straipsnyje.
4 straipsnis
Konservų apibūdinimas
Konservai turi būti:
-
pagaminti iš Bendrijos kilmės galvijienos,
-
sudaryti iš 80 % ar daugiau galvijienos, išskyrus subproduktus ir riebalus, ir
-
sudėti į skardines, kurių kiekvienos neto svoris yra ne didesnis kaip 2 500 gramų.
Be to, kiekvienoje skardinėje aiškiai matomoje vietoje įspaudžiamas reljefiškas, neužkoduotas valstybės narės, kurioje produktas buvo pagamintas, pavadinimas oficialia tos valstybės narės kalba.
5 straipsnis
Papildomos kontrolės priemonės
Valstybės narės nustato išsamesnes konservų gaminimo kontrolės priemones ir apie jas praneša Komisijai. Visų pirma jos imasi visų priemonių, kad būtų užkirstas kelias pakeisti naudojamas žaliavas ar aptariamus produktus.
6 straipsnis
Eksporto formalumai
1. Atlikdama konservų eksporto muitinės formalumus, muitinė Reglamento (EB) Nr. 800/1999 5 straipsnyje numatytose eksporto deklaracijose nurodo 3 straipsnio 1 dalyje numatyto pareiškimo (-ų) numerį ir eksportuojamų konservų, atitinkančių kiekvieną pareiškimą, kiekį bei tapatumą.
2. Atlikus eksporto muitinės formalumus, 3 straipsnio 1 dalyje numatytas (-i) pareiškimas (-ai), užpildyta (-i) remiantis 3 straipsnio 7 dalies antra pastraipa, ir eksporto deklaracijos (-ų) kopija (-os) administracine tvarka nusiunčiamos organizacijai, atsakingai už eksporto grąžinamųjų išmokų išmokėjimą.
7 straipsnis
Įsigaliojimas
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 23 d.